1100 nəfər təşkil edən tədqiqat qrupuna layihənin koordinatoru; “exit-poll” tədqiqatı üzrə regional koordinatorlar; dairə koordinatorları; təlimçilər; supervayzerlər; intervüerlər; telefonçu operatorlar; kompyuter operatorları; texniki personal daxil olublar. Seçki məntəqələrinin seçimi sosiologiyada qəbul edilmiş və dünyanın bir çox ölkəsində tətbiq edilərək sınaqdan çıxmış riyazi proqrama əsasən aparılıb. Nəticədə seçimə düşən 400 məntəqə 68 seçki dairəsi və 61 rayonun ərazisini əhatə edib. Seçki günü hər məntəqənin çıxışında 2 sorğu aparan intervüer qutu, anketlər və tələb olunan ləvazimatla dayanıb və hər bir məntəqə üçün əvvəldən müəyyən edilmiş addıma əsasən səs verib, seçki məntəqəsindən çıxan seçicilərin seçimini apararaq onlara yaxınlaşıb sorğu anketini doldurmağı təklif ediblər. Bu zaman onlar anketin doldurulması qaydalarını izah edib, sorğunun anonimliyinin qorunması təminatını verib və sorğu anketinin respondent tərəfindən müstəqil heç bir kəsin müdaxiləsi olmadan doldurulmasına şərait yaradıblar. Anket doldurulduqdan sonra dörd qatlanaraq seçici tərəfindən qutuya atılıb. Toplanmış anketlər gün ərzində 4 dəfə: saat 10:00; 13:00; 16:00 və 19:00-da qutudan çıxarılmış, anketlərdə olan cavablar hesablanmış və Bakıda yerləşən qərargaha ötürülüb. Bu məqsədlə Bakı qərargahında məlumatın qəbulu üçün tərtib edilmiş və təlim keçmiş telefonçular və kompyuter operatorları qrupu fəaliyyət göstəriblər. Qəbul edilmiş məlumat dərhal operatorlar tərəfindən kompyuterə daxil edilmiş və işlənilib. Beləliklə, məlumatın gün ərzində müntəzəm ötürülməsi və dərhal işlənilməsi nəticəsində səsvermə bitən kimi namizədlərə verilən səslərin sayı əldə edilərək seçki məntəqələri bağlandıqdan sonra saat 19:30-da açıqlanmaq üçün hazır olub. Seçici fəallığı 72.3% təşkil edib.